1Orwo Yesu yaboine embaga, atemba aha ibanga. Kayamazire kushuntama ahansi, abegesibwabe bamugoba. 2Abanza kubegesa ati, 3«Baberwa aboro omu mwoyo, kuba obukama bw'omw'iguru bwabo. 4Baberwa abachura, aha rw'okuba balimaramarwa. 5Baberwa abafura, enshonga balilya ensi. 6Baberwa abagira enjara n'eiliho ly'obugorogoki, ahakuba baliguta. 7Baberwa abagira obuganyizi, manya baliganyirwa. 8Baberwa ab'emitima elikwera, aha rw'okuba balibona Ruhanga. 9Baberwa abaitanira emilembe, kuba balyetwa baana ba Ruhanga. 10Baberwa abagingiizibwa nibaturwa obugorogoki bwabo, enshonga obukama bw'omw'iguru bwabo. 11Muliba baberwa inywe orwo abantu balibajaamya, bakabagingiiza nibabakomaho amahano aga buli ngeli kubatura inye. 12Mushanduke mushemelerwe, ahakuba emperwa yanyu eliba mpango omw'iguru. Manyasi nikwo n'abantu bagingiize batyo abarangi ababebembeire.» 13«Inywe muli mwonyu gw'ensi. Kyonkai k'omwonyu gwakurunguka gwakushuba gurungwaki? Niguba gutakigasha kantu shana okunagwa aheru gukalibatilirwa abantu. 14Muli mushana gw'ensi. Ekigo ekyombekirwe aha rushozi tibakukisikiza. 15N'abantu tibakya tara bakashuba bakagijumikiza kitukuru. Bagiteka ahatungamire eyakiza bona abali omu nju. 16Omushana gwanyu gube nikwo gwakiza abantu, bashobore kubona ebikorwa byanyu ebirungi basingize na Isheinywe asingiire omw'iguru.» 17«Mutakulenga muti nkaija kuchwa Mateka n'eby'abarangi basigire bagambire. Tinaizire kubichwa shana kubigobesheleza. 18Kyaho nimbagambira ekilikwo, kulemwa kugoba aha maheleruka g'eiguru n'ensi, akanyuguta kamoi anga akatonyia kamoi tibiliruga aha Mateka kuhika orwo biligobelera byona. 19Kityo alitanjukira omuhango gumoiho omuli egi akashuba akaba nikwo ayegesa abantu, ogwo aliba muke bwoli omu bukama bw'omw'iguru. Kyonkai omuntu aligikwata akamara akagegesa ogwo aliba muhango omu bukama bw'omw'iguru. 20Enshonga kambagambire, k'obugorogoki bwanyu muliba mutabushagize begesa b'Amateka na Bafarisayo, timuliziza kutaha mu bukama bwa mw'iguru.» 21«Murahuliire okwo bagambiire ab'eirai bati, ‹Otaliita; mara kaishe muntu aliita alikwatwa omushango?› 22Nawe inye nimbagambira nti; alikanigalira omurumuna alikwatwa omushango. Alikajuma omurumuna bamulete omu rukiiko rw'abagurusi. Alikagamba ati, ‹Oli mufera!› Omuntu ogwo alinagwa omu rwota rw'omuliro. 23Ahonu k'orabaga nohonga ekihongo kyawe ahali alutare, okaijuka okwo murumuna wawe aina ekigambo ahali iwe, 24osige ekihongo kyawe ahali alutare ogende. Obanze oshobokerwangane na murumuna wawe, aho obe nirwo ogaruka okatamba ekihongo kyawe. 25Oyanguhe ogwisilize alikukutoijera orwo mukyali omu muhanda nimugya omw'iramuliro, kikutoijera ataija akakunaga omu mikono y'omuramuzi, omuramuzi akakukwasa omulinzi, aho bakakunaga mabusi. 26Nimbagambira ekilikwo, toliziza kurug'omwo kuhika orwo olishashura ekyapa ky'enzindo.» 27«Murahuliire okwo bagambire bati, ‹Otalisiyana.› 28Kyonkai inye nimbagambira nti: Buli muntu anagira omukazi eliisho akamwegomba, ogwo aba yasiyaine nawe aha mutima. 29K'eliisho lyawe lya bulyo liraba nilikusindika kufakara, olinonkoremu olinage. Nikigasha orugweho orugingo rumoi kushaga omubili gwawe gwona kunagwa omu rwota rw'omuliro. 30K'omukono gwawe gwa bulyo guraba nigukusindika kufakara, ogutemeho ogunage. Nikigasha kurugwaho orugingo rumoi kushaga omubili gwawe gwona kugwa omu rwota rw'omuliro.» 31«Bakashuba bagamba bati, ‹Arakatambyaga omukazi amuhe ebarua y'okumutambya.› 32Kyonkai inye nimbagambira nti: Buli omoi atambya mukaziwe, shanasi aha rw'enshonga y'obusiyani, ogwo aba nasiyanisa omukazi ogwo. N'ashwera omukazi atambiibwe nawe ogwo aba nasiyana.» 33«Kandi murahuliire okwo bagambiire ab'eirai bati, ‹Otalinahira bishuba, eky'onahiire aha Mukama okihikye.› 34Nawe inye kambagambire: Otaziza kunahira. Otanahira okajuliza iguru, ahakuba eiguru liba nketo ya Ruhanga. 35Otalinahira okajuliza nsi, enshonga ensi eba katebe ka wenene ak'ahumuzaho amaguru. Otalijuliza Yerusalemu, aha rw'okuba kiba kigo ky'Omukama muhango. 36Otalijuliza mutwe gwawe, enshonga orushoke n'orumoi tiwakurwiraguza anga kurweza. 37Iwe ogambe oti, ‹Ego› anga ‹Chei.› Kyona kyona ekyakushaga aha kiba nikitabuka ahali Sitani.» 38«Murahuliire okwo bagambire bati, ‹Eliisho liihwa linu, n'eliino liihwa linu.› 39Kyonkai inye nimbagambira nti: Omuntu omubi otalimusimbalira. K'omuntu alikutera eitama lya bulyo, iwe ohinduke omuhe n'elindi. 40K'omuntu alikutoijera akataho n'okukwaka ekoti yawe, muleke atware n'ebebo yawe. 41K'omuntu alikugimba kugenda nawe ekilomita emoi, ogende nawe ekilomita ibili. 42K'omuntu alikushaba ekintu okimuhe, kandi alikwehozaho otamwangira.» 43«Murahuliire okwo bagambire bati, ‹Ogonzega mutahi wawe, kandi onobe omubisha wawe.› 44Kyonkai inye nimbagambira nti: Mugonzega ababisha banyu, mushabirega ababagingiiza, 45nirwo muliba baana ba Isheinywe asingiire omw'iguru. Kuba wenene ajwisiza ababi n'abarungi omushana, kandi abagorogoki n'abatahikiliire abagwisiza enjura. 46Isi kamuragonzaga abababagonza mulibona mperwaki? N'abashoza tibakora byonene ebyo? 47Isi kamurashuura barumuna banyu bonkai, aho abasigaire mwabashagisahoki? N'abanyamahanga tibyo bakora byonene ebyo? 48Aha rw'ekyo nimuragirwa kuba bahikilire nk'okwo Isheinywe asingiire omw'iguru ali muhikiilire.»
Copyright
Learn More
lug_Latn zho_Hant eng_Latn